**ELŐTERJESZTÉS**

**Szombathely Megyei Jogú Város Közgyűlésének 2023. április 27-i ülésére**

**Javaslat bírósági ülnökök választására**

Magyarország Alaptörvénye ’A Bíróság’ fejezetének 27. cikk (2) bekezdése értelmében a törvény által meghatározott ügyekben és módon nem hivatásos bírák (ülnökök) is részt vesznek az ítélkezésben. A bírák jogállásáról és javadalmazásáról szóló 2011. évi CLXII. törvény (továbbiakban: Bjt.) rendelkezik a bírósági ülnökjelölés és választás szabályairól. A Bjt. 216.§ (1) bekezdése alapján az ülnökök megbízatása 4 évre szól. A legutóbbi ülnökválasztás 2019. évben történt, így 2023. évben ismét ülnökválasztásra kerül sor, melynek idejét a Magyar Köztársaság Elnöke 39/2023. (III.6.) KE határozatában 2023. március 7. és 2023. április 30. napja közé eső időtartamra tűzte ki.

A Bjt. 215. § (1) bekezdése szerint a járásbíróság ülnökeit a bíróság székhelye szerint illetékes helyi önkormányzat, illetve települési nemzetiségi önkormányzat képviselő-testülete, a törvényszék bíróság ülnökeit a vármegyei, illetve megyei jogú városi képviselő-testület és a területi nemzetiségi önkormányzatok képviselő-testületei választják meg.

Az egyes bíróságokhoz megválasztandó ülnökök számát az Országos Bírósági Hivatal Elnöke a 24.SZ/2023.(II.15.) OBHE határozata mellékletében állapította meg.

Az OBH Elnöke a **Szombathelyi Törvényszékre** összesen a polgári perrendtartásról szóló 2016. évi CXXX. törvény (Pp.) 510.§-ban meghatározott munkaügyi perben eljáró elsőfokú bíróságra 8 fő ülnök, továbbá a fiatalkorúak büntető ügyében eljáró bíróságra 4 fő ülnök megválasztását tartja szükségesnek. Ebből a Vas Vármegyei Közgyűlés 6 fő ülnököt (Pp.510. §) és 3 fő fiatalkorúak büntető ügyében eljáró ülnököt, **Szombathely Megyei Jogú Város Közgyűlése** **2 fő ülnököt (****Pp.510. §)** **és 1 fő fiatalkorúak büntető ügyében eljáró ülnököt választhat meg.**

A **Szombathelyi Járásbíróságra -** mint a bíróság székhelye szerint illetékes helyi önkormányzat **- Szombathely Megyei Jogú Város Közgyűlése 8 fő** **fiatalkorúak büntető ügyeiben eljáró bírósági ülnököt** választhat.

Tekintettel arra, hogy a Bjt. 215. § (1) bekezdése a jelölésre egységesen ad lehetőséget a törvényszékhez történő választásra, az OBH elnöke együttműködést kért a választásra jogosult vármegyei önkormányzatok, illetve a megyei jogú város önkormányzatai között. Felhívta a figyelmet arra is, hogy az ülnökválasztás során biztosítani kell, hogy legalább egy ülnököt minden nemzetiségi önkormányzat választhasson, ezért a területi és települési nemzetiségi önkormányzatok egy-egy ülnök megválasztására jogosultak.

Ennek eleget téve a bírósági ülnökválasztás előkészítése során a választási feladatokról, valamint, hogy kettős választás ne történjen a törvényszékre és a járásbíróságra, a bírósági ülnökjelölések tekintetében folyamatosan együttműködtünk a Vas Vármegyei Önkormányzattal, illetve a nemzetiségi önkormányzatok elnökeivel. A 4 szombathelyi települési, a szlovén, a roma, a német és a horvát nemzetiségi önkormányzatok elnökei a megkeresésemre úgy nyilatkoztak, hogy képviselő-testületeik nem kívánnak élni Bjt.ben biztosított bírósági ülnökválasztási jogosultságukkal a Szombathelyi Járásbíróságra.

Bírósági ülnöknek általános feltétel szerint az a 30. évét betöltött magyar állampolgár választható meg, aki nem áll cselekvőképességet érintő gondnokság vagy támogatott döntéshozatal hatálya alatt, továbbá büntetlen előéletű és nem áll közügyektől eltiltás hatálya alatt sem. Az ülnök nem lehet tagja pártnak, és politikai tevékenységet nem folytathat. Az ülnök megbízatása megszűnik a 70. év betöltésével.

A fiatalkorúak elleni büntetőeljárásban ülnökként a büntetőeljárásról szóló 2017. évi XC. törvény (Be.) 680.§ (5) bekezdésében rögzített különös feltétel szerint kizárólag pedagógus, pszichológus és a család-, gyermek- és ifjúságvédelmi szolgáltatás, gyámügyi igazgatás keretében az ellátottak gyógyítását, ápolását, foglalkoztatását, fejlesztését, ellátását, nevelését, gondozását vagy szociális segítését, a gyermek sorsának rendezését közvetlenül szolgáló, egyetemi vagy főiskolai végzettséghez kötött munkakörben dolgozó vagy korábban dolgozó személy vehet részt.

Az ülnökök jelölés alapján választhatók meg és egy jelölt kizárólag egy bírósághoz választható.

A Bjt. 213. § (1) bekezdés értelmében az ülnököket a bíróság illetékességi területén lakóhellyel rendelkező nagykorú magyar állampolgárok, a bíróság illetékességi területén működő helyi önkormányzatok és az egyesületek – kivéve pártokat – jelölik.

A fiatalkorúak büntető ügyeiben eljáró bíróság pedagógus ülnökeit /*Bjt. 213. § (2) bek. a) pontja*/ a bíróság illetékességi területén működő alapfokú és középfokú nevelési-oktatási intézmények tantestületei, a nem pedagógus ülnökeit /*Bjt. 213. § (2) bek. b) pontja/* az egyesületek, kivéve a pártokat, a foglalkozásuk szerinti érdekképviseleti szervek, valamint az őket a Be. 680.§ (5) bekezdés c) pontja szerinti munkakörben foglalkoztató, vagy korábban foglalkoztató szervezetek jelölik.

A Bjt. 213. § (4) bekezdés szerint a munkaügyi bíróságként eljáró bíróság ülnökeit elsősorban a munkavállalók és munkaadók érdek-képviseleti szervei jelölik.

Annak érdekében, hogy a bírósági ülnökjelölés lehetőségeiről az érdekeltek tudomást szerezzenek, az erről szóló FELHÍVÁS, mint hirdetmény helyben szokásos közzétételén túl */Városi TV Képújság, a SAVARIA FÓRUM, a város hivatalos honlapja: a* [*www.szombathely.hu*](http://www.szombathely.hu)*, a Városháza hirdetőtáblája/*, írásban is, közvetlenül kerestem meg a Szombathelyi Járásbíróság illetékességi területén működő érintett önkormányzatokat, összesen 63 település polgármesterét, a Szombathelyi Érdekegyeztető Tanácsban közreműködő munkavállalói és munkaadói érdek-képviseleti szervezetek vezetőit, a helyi egyesületeket a Szombathelyi Civil Fórumban képviselő szervezetek vezetőinek közvetlen megkeresésével, a bíróság illetékességi területén működő valamennyi, összesen 49 alapfokú és középfokú nevelési-oktatási intézmény tantestületét képviselő intézményvezetőt, illetve igazgatót, a gyermekvédelmi ellátórendszerben foglalkoztató szervek vezetőit, a pedagógiai képviseletek és egyesület elnökeit */pl. gyámhivatal, gyermekvédelmi szakszolgálat, Vasi Ifjúságért Egyesület stb./* összesen 15 szervezetet, akiket résztelesen tájékoztattam a 2023. évi ülnökválasztásról, a jelölés lehetőségéről és annak feltételeiről.

A hirdetmény és a közvetlen megkeresések nyomán az ülnökjelölésre megadott 2023. április 13-i határidőig az előterjesztés *mellékletében* felsorolt személyekre érkezett jelölés.

A bírósági ülnökjelölésekhez csatolni kellett a jelölt elfogadó, valamint arra irányuló nyilatkozatát, hogy a bírósági ülnökké jelöléséhez szükséges, a korábban ismertetett jogszabályban rögzített feltételekkel rendelkezik továbbá hatósági erkölcsi bizonyítvány benyújtásával kellett igazolni, hogy büntetlen előéletű és nem áll közügyektől eltiltás hatálya alatt. A fiatalkorúak büntető ügyeiben eljáró nem pedagógus ülnökjelölteknek ezen felül igazolniuk kellett a megválasztásukhoz szükséges adatokat és tényeket az ezeket tartalmazó dokumentumok csatolásával. (*pedagógus, pszichológus diploma másolata, a Be. 680. § (5) bek. c) pontja szerinti munkáltatói igazolás).*

Ezen igazolási kötelezettségek teljesítése nélkül ülnökké megválasztani a jelöltet nem lehet. Tájékoztatom a Közgyűlést, hogy valamennyi ülnökjelölt megfelelt a Bjt.-ben megállapított feltételeknek.

A bírósági ülnökjelöltek a nyilatkozataikban mindannyian hozzájárultak, hogy megválasztásukat a testület nyilvános ülésen tárgyalja.

A bírósági ülnöknek jelöltek száma a Szombathelyi Törvényszék tekintetében megegyezik az OBH elnöke által meghatározott megválasztható ülnökök számával. A Szombathelyi Járásbíróságra megválasztható, a fiatalkorúak büntetőügyeiben eljáró ülnökök esetében viszont az OBH elnöke által meghatározottnál 4 fővel több, a Be. 680. § (5) bekezdésében előírt feltételeknek megfelelő személyre érkezett ülnökjelölés, melyről tájékoztattuk a bíróság elnökét.

A korábbi ülnökválasztások során kialakult gyakorlatnak megfelelően a beérkezett ülnökjelöléseket előzetes véleményezésre megküldtük a bíróságra, egyben javaslatukat kérve Szombathely Megyei Jogú Város Közgyűlése által megválasztandó személyek tekintetében.

Mindezek alapján, a bíróságok elnökeinek véleményét is figyelembe véve teszek javaslatot a megválasztandó bírósági ülnökök személyére.

Kérem a Tisztelt Közgyűlést szíveskedjék az előterjesztést megtárgyalni, és a Szombathelyi Törvényszéken, valamint a Szombathelyi Járásbíróságon a következő 4 évben az ítélkezésben résztvevő bírósági ülnököket a határozati javaslatok szerint megválasztani szíveskedjenek.

**Szombathely, 2023. április 18.**

/: **Dr. Nemény András :/**

**I.**

**HATÁROZATI JAVASLAT**

**..…./2023. (IV.27.) Kgy. számú határozat**

1./ Szombathely Megyei Jogú Város Közgyűlése a bírák jogállásáról és javadalmazásáról szóló 2011. évi CLXII. törvény 215. § (1) bekezdése alapján a **Szombathelyi Törvényszékhez**, a polgári perrendtartásról szóló 2016. évi CXXX. törvény 510. § szerinti, munkaügyi perben eljáró elsőfokú bíróságra az alábbi személyeket 4 évre bírósági ülnöknek megválasztja:

**1./ Dr. Szalókné Sulyok Emília**

**2./ Bődi Lívia**

2./ Szombathely Megyei Jogú Város Közgyűlése a bírák jogállásáról és javadalmazásáról szóló 2011. évi CLXII. törvény 215. § (1) bekezdése alapján a **Szombathelyi Törvényszékhez** a büntetőeljárásról szóló 2017. évi XC. törvény 680. § (5) bekezdése szerinti, a fiatalkorúak elleni büntetőeljárásban eljáró bírósági ülnöknek 4 évre **Szabó Katalint** megválasztja.

3./ A Közgyűlés felkéri a polgármestert, hogy a megválasztott ülnökök névjegyzékét és a jelölést elfogadó nyilatkozatokat a Szombathelyi Törvényszék elnökéhez továbbítsa.

Felkéri a polgármestert, hogy az ülnököknek a megbízóleveleket adja át.

**Felelősök:** Dr. Nemény András polgármester

Dr. Károlyi Ákos jegyző

/a végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője/

**Határidő:** 2023. május 15.

**II.**

**HATÁROZATI JAVASLAT**

**…./2023. (IV.27.) Kgy. számú határozat**

1./ Szombathely Megyei Jogú Város Közgyűlése a bírák jogállásáról és javadalmazásáról szóló 2011. évi CLXII. törvény 215. § (1) bekezdése alapján a **Szombathelyi Járásbírósághoz** a büntetőeljárásról szóló 2017. évi XC. törvény 680. § (5) bekezdése szerinti, a fiatalkorúak elleni büntetőeljárásban eljáró bírósági ülnöknek 4 évre az alábbi személyeket megválasztja:

**1./ Farkas Attila**

**2./ Libis Enikő**

**3./ Móroczné Bölcskei Györgyi Katalin**

**4./ Németh Ágnes**

**5./ Pék Judit**

**6./ Stubán Liána**

**7./ Tóth Beatrix**

**8./ Tóthné Takács Éva**

2./ A Közgyűlés felkéri a polgármestert, hogy a megválasztott ülnökök névjegyzékét és a jelölést elfogadó nyilatkozatokat a Szombathelyi Járásbíróság elnökéhez továbbítsa.

Felkéri a polgármestert, hogy az ülnököknek a megbízóleveleket adja át.

**Felelősök:** Dr. Nemény András polgármester

Dr. Károlyi Ákos jegyző

/a végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője/

**Határidő:** 2023. május 15.